[bookmark: _Hlk235451320]Temeljem članka 15. stavka 2., a u svezi s člankom 12. stavkom 1. Zakona o javnoj nabavi („Narodne novine“, br. 120/16, 114/22 i 48/26) ravnatelj Javne ustanove za upravljanje sportskim objektima grada Vukovara „Sportski objekti Vukovar“, dana ________ 2026. godine donosi



P R A V I L N I K
o jednostavnoj nabavi



I. OPĆE ODREDBE

Članak 1.
(1) U svrhu zakonitog, namjenskog i svrhovitog trošenja proračunskih sredstava, ovim Pravilnikom uređuju se pravila, uvjeti i postupci nabave robe i usluga procijenjene vrijednosti manje od 50.000,00 eura te nabava radova čija je procijenjena vrijednost bez PDV-a manja od 100.000,00 eura te provedba projektnih natječaja Naručitelja Javne ustanove za upravljanje sportskim objektima grada Vukovara „Sportski objekti Vukovar“ (u daljnjem tekstu: Naručitelj), a za koje sukladno članku 12. stavku 1. Zakona o javnoj nabavi (Narodne novine br. 120/16, 114/22 i 48/26; u daljnjem tekstu: ZJN 2016) ne postoji obveza provedbe postupaka javne nabave.
(2) Procijenjena vrijednost nabave temelji se na ukupnom iznosu nabave bez poreza na dodanu vrijednost (PDV-a).
(3) Na postupke jednostavne nabave propisane ovim Pravilnikom ne primjenjuje se ZJN 2016, osim:
-	Članka 15. ZJN 2016 koji je integriran u Pravilnik,
-	Onih dijelova i članaka ZJN 2016 na čiju se primjenu izričito poziva u ovom Pravilniku,
-	Značenja pojmova navedenih u ovom Pravilniku na koja se na odgovarajući način primjenjuju značenja pojmova iz ZJN 2016.
(4) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.
Članak 2.
(1) Ovim se Pravilnikom, sukladno članku 15. ZJN 2016 uređuju pravila:
-	o poštivanju načela javne nabave iz članka 4. ZJN 2016 i sprječavanju, prepoznavanju i uklanjanju sukoba interesa sukladno odredbama članaka 75. do 83. ZJN 2016;
-	o osiguranju pravne zaštite gospodarskim subjektima, i to putem prigovora čelniku tijela odnosno ravnatelju čija je procijenjena vrijednost veća od 15.000,00 eura
-	o mogućnosti primjene elektroničkih sredstava komunikacije za nabave čija je procijenjena vrijednost do 15.000,00 eura.

Članak 3.
(1) Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (dalje u tekstu: EOJN RH) modul jednostavna nabava, Internet (internetska stranica Naručitelja) i elektronička pošta.
(2) Način i mogućnosti primjene elektroničkih sredstava komunikacije iz članka 2. stavka 1. točke c) ovog Pravilnika, Naručitelj je obvezan odrediti u dokumentaciji o nabavi u svakom postupku jednostavne nabave. Ukoliko se u postupku jednostavne nabave ne sastavlja dokumentacija o nabavi, naručitelj će prihvatiti ponude pristigle elektroničkim sredstvima komunikacije pod istim uvjetima kao i ponude pristigle putem ovlaštenog pružatelja poštanskih usluga ili druge odgovarajuće kurirske službe, neposredno, telefaksom ili njihovim kombiniranjem s elektroničkim sredstvima.





Članak 4.
(1) U provedbi postupaka jednostavne nabave sukladno ovom Pravilniku, Naručitelj je obvezan poštivati osnovna načela javne nabave (načelo slobode kretanja robe, načelo slobode poslovnog nastana i načela slobode pružanja usluga), kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).
(2) Naručitelj će primjenjivati odredbe ovoga Pravilnika na način koji omogućava učinkovitu nabavu robe, usluga i radova, kao i ekonomično trošenje javnih sredstava.
(3) Gospodarski subjekt je obvezan tijekom izvršenja ugovora o jednostavnoj nabavi pridržavati se primjenjivih obveza u području prava okoliša, socijalnog i radnog prava, uključujući kolektivne ugovore, a osobito obvezu isplate ugovorene plaće, ili odredaba međunarodnog prava okoliša, socijalnog i radnog prava navedenim u Prilogu XI. ZJN 2016.
(4) Naručitelj je obvezan raskinuti ugovor o jednostavnoj nabavi i izdanu narudžbenicu ukoliko utvrdi da se gospodarski subjekt s kojim je sklopljen ugovor ili kojemu je izdana narudžbenica ne pridržava svojih obveza iz stavka 3. ovog članka Pravilnika.

Članak 5.
(1) U provedbi postupaka nabave iz ovog Pravilnika, naručitelj je obavezan primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona te općih i posebnih akata Naručitelja.
Članak 6.
(1) Ovaj Pravilnik će Naručitelj, nakon njegovog stupanja na snagu, objaviti na svojim internetskim stranicama: https://sov.hr/ i učiniti dostupnim u EOJN RH, sukladno članku 15. stavku 4. ZJN 2016.


II. SPRJEČAVANJE SUKOBA INTERESA

Članak 7.
(1) O sukobu interesa na odgovarajući se način primjenjuju odredbe važećeg Zakona o javnoj nabavi.
(2) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) Sukob interesa između Naručitelja i gospodarskog subjekta obuhvaća situacije kada predstavnici Naručitelja ili pružatelja usluga službe nabave koji djeluje u ime Naručitelja, koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru jednostavne nabave.
(4) Predstavnici Naručitelja koji provode postupak jednostavne nabave obvezni su potpisati izjavu o postojanju ili nepostojanju sukoba interesa.
(5) Predstavnici naručitelja obvezni su Izjavu ažurirati bez odgađanja ako nastupe promjene.
(6) Naručitelj je obvezan na temelju izjava svojih predstavnika:
-	na svojim internetskim stranicama: https://sov.hr/, objaviti popis gospodarskih subjekata s kojima je ravnatelj te članovi Upravnog vijeća Naručitelja i s njima povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
-	u pozivu na dostavu ponuda za pojedini postupak jednostavne nabave navesti popis gospodarskih subjekata s kojima su predstavnici naručitelja iz članka 76. stavak 2 ZJN 2016 i s njima povezane osobe u sukobu interesa ili navesti da takvi subjekti ne postoje.




Članak 8.
(1) Predstavnik naručitelja iz članka 76. stavak 2. točke 2. 3. 4. i 5.  ZJN 2016 obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti ravnatelja.
(2) U situaciji iz stavka 1. ovoga članka ravnatelj osigurava da predstavnik naručitelja prestane sa svim aktivnostima u postupku jednostavne nabave, određuje drugu osobu predstavnikom naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.
(3) U slučaju sukoba interesa ravnatelja, kao i u slučaju sukoba interesa ostalih predstavnika naručitelja čije izuzimanje iz provedbe postupka nabave nije moguće ili se izuzimanjem iz stavka 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave.

III. USKLAĐENOST S PLANOM NABAVE

Članak 9.
(1) Postupci jednostavne nabave moraju biti usklađeni s Planom nabave Naručitelja, osim nabava procijenjene vrijednosti manje od 5.000,00 eura.
(2) Ukoliko nabava nije planirana u Planu nabave za tekuću godinu, Naručitelj mora istovremeno napraviti izmjenu/dopunu Plana nabave, najkasnije u roku 8 dana od dana nastale izmjene/dopune.
(3) Plan nabave donosi ravnatelj u roku od 30 dana od dana donošenja Financijskog plana.


IV. POKRETANJE, PRIPREMA I PROVEDBA POSTUPKA JEDNOSTAVNE NABAVE

Članak 10. 
(1) Prije pokretanja postupka jednostavne nabave može se provesti analiza tržišta radi utvrđivanja procijenjene vrijednosti i dostupnosti predmeta nabave.
(2) Za postupke za koje se provodi javna objava u modulu jednostavne nabave EOJN RH analiza tržišta provodi se u pravilu.
(3) Analiza tržišta može uključivati:
· internetske stranice gospodarskih subjekata, 
· kataloge i cjenike, 
· prethodno provedene postupke, 
· registre ugovora, 
· informativne ponude, 
· druge javno dostupne izvore. 
(4) O provedenoj analizi tržišta sastavlja se službena bilješka koja se prilaže dokumentaciji postupka.

Članak 11.
(1) Za provedbu postupaka jednostavne nabave roba, usluga i radova Naručitelj može ugovoriti usluge vanjskih konzultanata.
(2) Vanjski konzultant za provedbu postupaka jednostavne nabave mora imati važeći certifikat iz područja javne nabave.
(3) Naručitelj može ugovoriti usluge vanjskih konzultanata i za provedbu svih postupaka nabave, neovisno o procijenjenoj vrijednosti nabave, a prema Planu nabave Naručitelja.





RAZGRANIČENJE POSTUPAKA PREMA VRIJEDNOSTI

Članak 12.
(1) Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi:

-	izravno ugovaranje – postupci nabave robe, usluga i radova čija je procijenjena vrijednost nabave do 15.000,00 eura, bez obvezne primjene EOJN RH.
-	ograničeno prikupljanje ponuda – postupci nabave roba i usluga, čija je procijenjena vrijednost nabave veća od 15.000,00 eura pa do 25.000,00 eura, te radova čija je procijenjena vrijednost nabave veća od 15.000,00 eura pa do 45.000,00 eura, upućivanjem poziva na dostavu ponuda jednom ili više gospodarskih subjekata putem modula jednostavne nabave u EOJN RH.
-	javno prikupljanje ponuda – postupci nabave robe i usluga, čija je procijenjena vrijednost nabave veća od 25.000,00 eura, a manja od 50.000,00 eura, te nabave radova čija je procijenjena vrijednost nabave veća od 45.000,00 eura, a manja od 100.000,00 eura.

Članak 13.
(1) Nabava roba, usluga i radova procijenjene vrijednosti do 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom od kojega traži dostavu ponude sukladno svojim potrebama.
(2) Narudžbenica, koju potpisuje ravnatelj, mora sadržavati sljedeće podatke:
1. datum i broj narudžbenice
2. podatke o naručitelju i izvršitelju
3. vrsti roba, radova ili usluga koje su predmet nabave uz detaljnu specifikaciju jedinica mjere, količina, jediničnih cijena te ukupnih cijena
4. rok i mjesto isporuke
5. način i rok plaćanja 
6. potpis ovlaštene osobe koja izdaje narudžbenicu. 

NABAVA PROCIJENJENE VRIJEDNOSTI JEDNAKE ILI VEĆE OD 15.000,00 EURA

Članak 14.
(1) Ograničeno prikupljanje ponuda je postupak jednostavne nabave u kojemu Naručitelj, u modulu jednostavne nabave EOJN RH poziva jednog ili više gospodarskih subjekata, za koje postoje saznanja da obavljaju djelatnost vezanu za predmet nabave, po vlastitom izboru da dostave ponudu sukladno uvjetima i zahtjevima navedenima u Pozivu na dostavu ponuda. U tom slučaju ponudu mogu podnijeti samo oni gospodarski subjekti kojima Naručitelj dostavi Poziv na dostavu ponuda putem EOJN RH. Naručitelj može, osim pozivanja minimalno tri gospodarska subjekta, Poziv na dostavu ponuda javno objaviti u modulu jednostavna nabave u EOJN RH. U tom slučaju svaki zainteresirani gospodarski subjekt može podnijeti svoju ponudu i sve pristigle ponude se uzimaju u obzir pod istim uvjetima.
(2) Ograničeno prikupljanje ponuda provodi se za nabavu robe i usluga čija je procijenjena vrijednost nabave veća od 15.000,00 eura pa do 25.000,00 eura, te za nabavu radova čija je procijenjena vrijednost nabave veća od 15.000,00 eura pa do 45.000,00 eura.
(3) Zahtjev za nabavu se podnosi najkasnije 30 dana prije planiranog datuma sklapanja ugovora ili izdavanja narudžbenice, osim kada postoje opravdani razlozi za žurno sklapanje ugovora ili izdavanje narudžbenice.
(4) Zahtjev za nabavu odobrava ravnatelj ili osoba koju on ovlasti. Temeljem Zahtjeva ravnatelj donosi Odluku o početku postupka jednostavne nabave, koja obavezno sadrži:
· predmet nabave,
· evidencijski broj iz Plana nabave,
· procijenjenu vrijednost nabave,
· podatke o ovlaštenim osobama Naručitelja.

(5) Zahtjevu za nabavu se prilažu:
· troškovnik;
· prijedlog kvalitativnih kriterija za odabir gospodarskog subjekta (razlozi isključenja, uvjeti sposobnosti, norme osiguranja kvalitete i upravljanja okolišem, te dokazi i starost dokaza), ako je primjenjivo;
· prijedlog kriterija za odabir ponude s relativnim ponderima za svaki pojedini kriterij, ako se osim cijene primjenjuju i neki drugi kriteriji kvalitete za odabir ekonomski najpovoljnije ponude;
· podatke o tri gospodarska subjekta kojima se namjerava uputiti Poziv na dostavu ponuda (naziv, adresa, OIB, mail) ili navod da se Poziv na dostavu ponuda javno objavi u modulu jednostavna nabava u EOJN RH;
· posebni uvjeti za izvršenje ugovora/narudžbenice (mjesto izvršenja, rok izvršenja, opis predmeta nabave, uvjeti plaćanja, i druge specifičnosti nužne za sklapanje ugovora ili izdavanje narudžbenice).

NABAVA PROCIJENJENE VRIJEDNOSTI JEDNAKE ILI VEĆE OD 25.000,00 EURA, A MANJA OD 50.000,00 EURA, TE NABAVA RADOVA ČIJA JE PROCIJENJENA VRIJEDNOST NABAVE VEĆA OD 45.000,00 EURA, A MANJA OD 100.000,00 EURA

Članak 15.
(1) Javno prikupljanje ponuda je postupak jednostavne nabave u kojemu, na temelju javno objavljenog Poziva na dostavu ponuda u modulu jednostavna nabava u EOJN RH, svaki zainteresirani gospodarski subjekt može podnijeti svoju ponudu. Osim javne objave poziva, Naručitelj može, dodatno, poziv na dostavu ponuda dostaviti jednom ili više gospodarskih subjekata po vlastitom izboru. 
(2) Javno prikupljanje ponuda provodi se za nabavu robe i usluga čija je procijenjena vrijednost nabave veća od 25.000,00 eura, a manja od 50.000,00 eura, te nabavu radova čija je procijenjena vrijednost nabave veća od 45.000,00 eura, a manja od 100.000,00 eura.
(3) Zahtjev za nabavu se podnosi se 30 dana prije planiranog datuma sklapanja ugovora ili 30 dana prije planiranog datuma izdavanja narudžbenice, osim kada postoje opravdani razlozi za žurno sklapanje ugovora ili izdavanje narudžbenice.
(4) Zahtjevu za nabavu se prilažu:
· troškovnik;
· prijedlog kvalitativnih kriterija za odabir gospodarskog subjekta (razlozi isključenja, uvjeti sposobnosti, norme osiguranja kvalitete i upravljanja okolišem, te dokazi i starost dokaza), ako je primjenjivo;
· prijedlog kriterija za odabir ponude s relativnim ponderima za svaki pojedini kriterij, ako se osim cijene primjenjuju i neki drugi kriteriji kvalitete za odabir ekonomski najpovoljnije ponude;
· podatke o gospodarskim subjektima kojima se dodatno uz javnu objavu, namjerava uputiti Poziv na dostavu ponuda (naziv, adresa, OIB, mail), ako je primjenjivo;
· posebni uvjeti za izvršenje ugovora/narudžbenice (mjesto izvršenja, rok izvršenja, opis predmeta nabave, uvjeti plaćanja, i druge specifičnosti nužne za sklapanje ugovora ili izdavanje narudžbenice).
(5) Zahtjev za nabavu odobrava ravnatelj ili osoba koju on ovlasti.
(6) Poziv na dostavu ponuda se javno objavljuje u modulu jednostavna nabava u EOJN RH, a isti se može, dodatno, dostaviti putem modula jednostavna nabava u EOJN RH, jednom ili više gospodarskih subjekata po izboru Naručitelja. 
(7) Rok za dostavu ponuda određuje se u Pozivu na dostavu ponuda.
(8) Ponuda se obavezno dostavlja putem EOJN RH i te mora biti u skladu s uvjetima i zahtjevima navedenima u Pozivu na dostavu ponuda.
(9) Ponude zaprimljene na temelju javne objave Poziva na dostavu ponuda i na temelju Poziva na dostavu ponuda dostavljenom konkretnom gospodarskom subjektu, imaju jednaki status u postupku pregleda i ocjene ponuda (uzimaju se u obzir pod istim uvjetima).
(10) Cijeli tijek postupka jednostavne nabave mora biti dokumentiran.


V. IZNIMKE OD PRAVILA PROVOĐENJA OGRANIČENOG PRIKUPLJANJA PONUDA I JAVNOG PRIKUPLJANJA PONUDA
Članak 16.
(1) Iznimno od članka 14. i članka 15. ovog Pravilnika, Naručitelj nije obvezan provesti postupak jednostavne nabave putem javne objave u modulu jednostavne nabave u EOJN RH, odnosno dostavom poziva na dostavu ponuda na adrese gospodarskih subjekta putem modula jednostavna nabava u EOJN RH već ga provodi slanjem poziva na dostavu ponuda u modulu jednostavna nabava u EOJN-a na adresu jednog gospodarskog subjekta po vlastitom izboru:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
a. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
b. ako iz tehničkih razloga predmet nabave može isporučiti samo određeni gospodarski subjekt ili
c. ako je to nužno radi zaštite isključivih prava, uključujući prava intelektualnog vlasništva
· ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(2) Razlozi za primjenu iznimke iz stavka 1 ovoga članka navode se i obrazlažu u objavi u modulu jednostavne nabave EOJN RH.

VI. PROVEDBA OGRANIČENOG PRIKUPLJANJA PONUDA I JAVNOG PRIKUPLJANJE PONUDA
Članak 17.
(1) Prije pokretanja postupka ograničenog prikupljanja ponuda i javnog prikupljanja ponuda, ravnatelj donosi Odluku o imenovanju stručnog povjerenstva za provedbu postupka jednostavne nabave (dalje u tekstu: Stručno povjerenstvo), koje mora imati najmanje tri člana, od kojih najmanje jedan član mora imati važeći certifikat u području javne nabave.
(2) Članovi stručnog povjerenstva ne moraju biti zaposlenici Naručitelja i ne mogu istovremeno biti odgovorne osobe za praćenje izvršenja ugovora ili narudžbenice u istom postupku jednostavne nabave.
(3) Stručno povjerenstvo provodi postupak jednostavne nabave što osobito uključuje: provjeru Zahtjeva za nabavu, pripremu Poziva na dostavu ponuda, slanje poziva na dostavu ponuda u modulu jednostavne nabave u EOJN RH, otvaranje ponuda te postupak pregleda i ocjene ponuda, kreiranje Zapisnika o otvaranju ponuda, Zapisnika o pregledu i ocjeni ponuda, Odluke o odabiru ili Odluke o poništenju.
(4) Članovi stručnog povjerenstva su odgovorni da se postupak jednostavne nabave odgovarajuće dokumentira.
(5) Postupak ograničenog prikupljanja ponuda započinje danom dostave Poziva na dostavu ponuda putem EOJN RH modul jednostavna nabava, dok postupak javnog prikupljanja ponuda započinje danom javne objave Poziva na dostavu ponuda u EOJN RH modul jednostavna nabava.
Članak 18.
(1) Dokumentacija o nabavi se izrađuje u EOJN RH prema pravilima EOJN RH, a dodatno se prilažu i dodatni dokumenti (obavezno troškovnik i prema potrebi drugi dokumenti poput tehničke specifikacije, prijedlog ugovora i drugo). 
 (2) U dokumentaciji o nabavi sukladno uputama iz EOJN RH modul jednostavna nabava navode se:
· naziv i opis predmeta nabave,
· procijenjena vrijednost nabave,
· glavno mjesto izvršenja, NUTS kod i trajanje ugovora,
· podatak o tome je li nabava povezana s projektom ili programom financiranim iz fondova EU,
· kriteriji za odabir ekonomski najpovoljnije ponude,
· kriteriji za kvalitativni odabir gospodarskog subjekta,
· elementi ponude (dokumenti) koje naručitelj očekuje da će gospodarski subjekti dostaviti.
(3) Rok za dostavu ponuda se određuje u Pozivu na dostavu ponuda i ne smije biti kraći od 10 dana od dostave Poziva na dostavu ponuda gospodarskim subjektima kod ograničenog postupka, odnosno 15 dana od javne objave Poziva na dostavu ponuda u modulu jednostavna nabave EOJN RH. 
(4) Iznimno, ako žurna situacija propisno opravdana od strane naručitelja čini nepraktičnim rok iz stavka (3) ovog članka, naručitelj može odrediti kraći rok za dostavu, ali ne kraći od 7 (sedam) dana od dana slanja poziva na dostavu ponuda, odnosno od dana javne objave poziva na dostavu ponuda u modulu jednostavna nabava u EOJN RH.
(4) Kriterij za odabir ponude može biti:
· cijena ponude,
· cijena ponude i kvaliteta,
· trošak i kvaliteta.
(5) U slučaju korištenja kriterija kvalitete, primjenjuju se parametri i ugrađene formule određeni u sustavu EOJN RH. Naručitelj može koristiti i ručno rangiranje, pri čemu samostalno definira formulu. Ako je odabran kriterij cijena ponude, rangiranje je uvijek automatsko i provodi ga sustav.
(6) Naručitelj uspoređuje cijene ponuda bez PDV-a.
(7) Ako je jedan od kriterija odabira ponude kvaliteta, mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok, organizacija, kvalifikacije i iskustvo osoblja angažiranog na izvršenju određenog ugovora ako kvaliteta angažiranog osoblja može značajno utjecati na razinu uspješnosti izvršenja ugovora i dr.
(8) Za odabir ponude dovoljna je jedna valjana ponuda.
(9) Valjana je ona ponuda koja udovoljava svim uvjetima i zahtjevima navedenima u Pozivu na dostavu ponuda.
(10) Naručitelj je obvezan poništiti postupak jednostavne nabave na odgovarajući način, u slučajevima propisanima člankom 298. stavkom 1. ZJN 2016. 

                                                                         Članak 19.
(1) Ponude se dostavljaju putem modula jednostavna nabava u EOJN RH, na isti način na koji je dostavljen i/ili javno objavljen poziv na dostavu ponuda.
(2) Ponude moraju biti dostavljene najkasnije do krajnjeg roka za dostavu ponuda navedenom u Pozivu na dostavu ponuda. 
(3) Dio ponude, dostavljen odvojeno od elektroničke ponude, koji je dostavljen u pisarnicu Naručitelja nakon isteka roka za dostavu ponuda, ne upisuju se u Upisnik o zaprimanju ponuda te se neotvoreni vraća pošiljatelju bez odgode, a isto se navodi u Zapisniku o otvaranju ponuda. Ponude pristigle na drugi način osim kroz modul jednostavne nabave u EOJN RH se neće uzimati u obzir.
(4) Otvaranje ponuda nije javno kod ograničenog prikupljanja ponuda. Otvaranje ponuda može biti javno kod javnog prikupljanja ponuda, ako to naručitelj odredi u dokumentaciji o nabavi. Ukoliko je naručitelj odredio da će u postupku jednostavne nabave otvaranje ponuda biti javno, na odgovarajući način se primjenjuju odredbe ZJN 2016 i Pravilnika o dokumentaciji o nabavi te ponudi u postupcima javne nabave kojima se regulira javno otvaranje ponuda. Odredbe o javnom otvaranju ponuda naručitelj je obvezan odrediti u Dokumentaciji o nabavi.
(5) Sustav EOJN RH automatski otvara ponude po isteku roka za njihovu dostavu, bez potrebe za intervencijom naručitelja, i pritom generira zapisnik o otvaranju ponuda. U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda, dok naručitelj evidentira pristigle fizičke dijelove u zapisniku generiranom u sustavu EOJN RH. Ponude u tom slučaju otvara stručno povjerenstvo, pri čemu otvaranju ponuda mora biti nazočan najmanje jedan član Stručnog povjerenstva. Nakon što EOJN RH izvrši otvaranje ponuda, nije moguće naknadno podnositi ponude niti produžiti rok za otvaranje. 
Članak 20.
(1) Nakon otvaranja ponuda Stručno povjerenstvo provodi postupak pregleda i ocjene ponuda isključivo kroz sustav EOJN RH. Proces Pregleda i ocjene ponuda uključuje sljedeće korake:
· Provjeru dostave i valjanosti jamstva za ozbiljnost ponuda (ako je propisano).
· Provjeru osnova za isključenje gospodarskog subjekta (ako se primjenjuju).
· Provjeru kriterija za odabir gospodarskog subjekta (ako se primjenjuju).
· Provjeru konačne valjanosti ponude.
· Eventualne korekcije cijene ili vrijednosti kriterija, uz obavezno obrazloženje.
· Rangiranje valjanih ponuda prema definiranim kriterijima za odabir ekonomski najpovoljnije ponude.
(2) Naručitelj može navesti i druge podatke koje smatra važnima u postupku pregleda i ocjene.
(3) Rezultat pregleda i ocjene ponuda je zapisnik o pregledu i ocjeni ponuda, koji se objavljuje zajedno s odlukom o odabiru/poništenju u EOJN RH modul jednostavna nabava.
(4) Tijekom pregleda i ocjene ponuda, naručitelj isključivo komunicira s gospodarskim subjektima koji su podnijeli ponudu putem e-Sandučića na EOJN RH. Za potrebe objašnjenja, upotpunjavanja, dopune ponude, objašnjenja izuzetno niske ponude, ispravka računske pogreške, dostave ažuriranih popratnih dokumenata i drugoga Stručno povjerenstvo određuje ponuditelju primjereni rok, koji ne može biti kraći od tri radna dana od dostave zahtjeva.
(5) Zapisnik o pregledu i ocjeni ponuda potpisuju ovlašteni predstavnici Naručitelja koji su obavili pregled i ocjenu ponuda, a koji su imenovani Odlukom o imenovanju stručnog povjerenstva. Ukoliko neki od članova stručnog povjerenstva odbije potpisati Zapisnik o pregledu i ocjeni ponuda ili je opravdano odsutan, o navedenim okolnostima se sastavlja zabilješka koja se prilaže Zapisniku o pregledu i ocjeni ponuda.
Članak 21.
(1) Nakon završetka pregleda i ocjene ponuda, naručitelj donosi odluku o odabiru ponude ili odluku o poništenju, koju javno objavljuje u EOJN RH. Odluke se generiraju putem sustava EOJN RH i objavljuju nepotpisane. Naručitelj u sustav pohranjuje potpisanu odluku koja se objavljuje javno. Prilikom objave odluke o odabiru, naručitelj je dužan objaviti i generirani zapisnik o pregledu i ocjeni ponuda.  U slučaju da naručitelj poništava postupak bez provođenja pregleda i ocjene ponuda, objavljuje se samo odluka o poništenju, bez pripadnog zapisnika. Svi korisnici zainteresirani za postupak jednostavne nabave bit će pravovremeno obaviješteni o objavi odluke.
(2) Odluka o odabiru kreirana u sustavu EOJN RH sadrži one podatke koji su predviđeni od strane EOJN RH modul jednostavna nabava. 
(3) Odluka o poništenju kreirana u sustavu EOJN RH sadrži one podatke koji su predviđeni od strane EOJN RH. 
(4) Cijeli tijek postupka jednostavne nabave mora biti dokumentiran.

VII. DOKUMENTACIJA O NABAVI / POZIV NA DOSTAVU PONUDA
Članak 22.
(1) Dokumentaciju o nabavi u postupku jednostavne nabave čini Poziv na dostavu ponuda i sve ostale informacije i dokumentacija koja se dostavlja gospodarskim subjektima ili se javno objavljuje u postupku jednostavne nabave, a koja je potrebna za pripremu i predaju ponuda.
(2) Dokumentacija o nabavi mora biti jasna, precizna, razumljiva i nedvojbena te izrađena na način da omogući podnošenje usporedivih ponuda.
(3) Dokumentacija o nabavi mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.
(4) Dokumentacija o nabavi mora se izraditi na hrvatskom jeziku i latiničnom pismu.
(5) Naručitelj može izmijeniti ili dopuniti dokumentaciju o nabavi do isteka roka za dostavu ponuda.
(6) Naručitelj ne smije od gospodarskog subjekta zahtijevati naknadu nikakvih troškova za izradu i stavljanje na raspolaganje dokumentacije o nabavi, niti to postavljati kao uvjet za preuzimanje dokumentacije.
(7) Gospodarski subjekt može zahtijevati dodatne informacije, objašnjenja ili izmjene u vezi s dokumentacijom o nabavi tijekom roka za dostavu ponuda.
(8) Pod uvjetom da je zahtjev iz stavka 7. ovoga članka dostavljen pravodobno, naručitelj je obvezan odgovor, dodatne informacije i objašnjenja bez odgode, a najkasnije tijekom trećeg dana prije roka određenog za dostavu ponuda, staviti na raspolaganje u modulu jednostavna nabava u EOJN RH. Ako se u slučaju žurne situacije propisno opravdane od strane naručitelja koristi skraćeni rok za dostavu ponuda, naručitelj je obvezan odgovor, dodatne informacije i objašnjenja bez odgode, a najkasnije tijekom drugog dana prije roka određenog za dostavu ponuda, staviti na raspolaganje u modulu jednostavna nabava u EOJN RH.
(9) Zahtjev iz stavka 8. ovoga članka je pravodoban ako je dostavljen najkasnije tijekom petog dana prije roka određenog za dostavu ponuda. U slučaju žurne situacije propisno opravdane od strane naručitelja zahtjev iz stavka 8. ovog članka je pravodoban ako je dostavljen najkasnije tijekom trećeg dana prije roka određenog za dostavu ponuda. 

VIII. KRITERIJI ZA KVALITATIVNI ODABIR GOSPODARSKOG SUBJEKTA
Članak 23.
(1) Kriteriji za kvalitativni odabir gospodarskog subjekta su:
· Osnove za isključenje gospodarskog subjekta,
· Uvjeti sposobnosti,
· Norme osiguranja kvalitete i norme upravljanja okolišem.
(2) Na određivanje kriterija za kvalitativni odabir gospodarskog subjekta i način dokazivanja primjenjuju se na odgovarajući način odredbe ZJN 2016.

IX. EUROPSKA JEDINSTVENA DOKUMENTACIJA O NABAVI (ESPD)
Članak 24.
(1) Pozivom na dostavu ponuda naručitelj može odrediti da se nepostojanje situacije zbog koje se gospodarski subjekt isključuje ili može isključiti iz postupka jednostavne nabave (osnove za isključenje) ili ispunjavanje traženih kriterija za odabir gospodarskog subjekta (dokazi sposobnosti) ili sukladnost gospodarskog subjekta s određenim normama preliminarno, u ponudi dokazuje Europskom jedinstvenom dokumentacijom o nabavi (European Single Procurement Document – dalje: ESPD).
(2) U slučaju iz stavka 1. ovog članka gospodarski subjekt dostavlja ESPD obrazac kreiran u EOJN RH, na standardnom obrascu u ponudi, a javni naručitelj ga mora prihvatiti.
(3) Ako se gospodarski subjekt oslanja na sposobnost drugog subjekta ili imenuje podugovaratelja, obvezan je u ponudi dostaviti zasebni ESPD obrazac koji sadržava podatke iz stavka 1. ovoga članka za tog ili te subjekte.
(4) ESPD obrazac sadržava i druge relevantne informacije koje zahtijeva naručitelj.
Članak 25.
(1) Naručitelj može u bilo kojem trenutku tijekom postupka nabave, ako je to potrebno za pravilno provođenje postupka, provjeriti informacije navedene u ESPD obrascu kod nadležnog tijela za vođenje službene evidencije o tim podacima (npr. kaznena evidencija) sukladno posebnom propisu i zatražiti izdavanje potvrde o tome, uvidom u popratne dokumente ili dokaze koje već posjeduje, ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku.
(2) Ako se ne može obaviti provjera ili ishoditi potvrda sukladno stavku 1. ovoga članka, naručitelj može od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od pet dana, dostavi ažurirane popratne dokumente, osim ako već posjeduje te dokumente.
X. TROŠKOVNIK, OPIS PREDMETA NABAVE, TEHNIČKE SPECIFIKACIJE I JAMSTVA
Članak 26.
(1) Troškovnik se obavezno izrađuje kao zaseban dokument te se prilaže kao sastavni dio Poziva na dostavu ponuda. Troškovnik se izrađuje i objavljuje u formatu koji omogućava elektroničko popunjavanje, primjerice Excel ili Word dokument. Upute za popunjavanje troškovnika se obavezno navode u Pozivu na dostavu ponuda.
(2) Opis predmeta nabave i tehničke specifikacije se obavezno određuju u Pozivu na dostavu ponuda. Na definiranje opisa predmeta nabave i tehničkih specifikacija, te način dokazivanja primjenjuju se na odgovarajući način odredbe važećeg ZJN 2016 (članci od 205. do 213. ZJN 2016).
(3) Naručitelj može u Pozivu na dostavu ponuda tražiti odgovarajuća jamstva. Pri tome naručitelj na odgovarajući način primjenjuje odredbe važećeg ZJN 2016 (članci od 214. do 217. ZJN 2016).

XI. PODUGOVARANJE I OSLANJANJE NA SPOSOBNOST DRUGOG GOSPODARSKOG SUBJEKTA
Članak 27.
(1) Podugovaratelj je gospodarski subjekt koji za ugovaratelja isporučuje robu, pruža usluge ili izvodi radove koji su neposredno povezani s predmetom nabave.
(2) Naručitelj ne smije zahtijevati od gospodarskih subjekata da dio ugovora o jednostavnoj nabavi daju u podugovor ili da angažiraju određene podugovaratelje niti ih u tome ograničavati, osim ako posebnim propisom ili međunarodnim sporazumom nije drukčije određeno.
(3) Na podugovaranje u postupcima jednostavne nabave prema ovom Pravilniku se na odgovarajući način primjenjuju odredbe važećeg ZJN 2016.
Članak 27.
(1) Gospodarski subjekt može se u postupku jednostavne nabave radi dokazivanja ispunjavanja ekonomske i financijske te tehničke i stručne osloniti na sposobnost drugih subjekata, bez obzira na pravnu prirodu njihova međusobnog odnosa.
(2) Na oslanjanje na sposobnost drugih subjekata prema ovom Pravilniku se na odgovarajući način primjenjuju odredbe važećeg ZJN 2016.

XII. NAČIN RAČUNANJA ROKOVA U JEDNOSTAVNOJ NABAVI
Članak 28.
(1) Naručitelj je obvezan prilikom određivanja rokova za dostavu ponuda posebno uzeti u obzir složenost predmeta nabave i vrijeme potrebno za izradu ponuda, poštujući minimalne rokove propisane odredbama ovoga Pravilnika.
(2) Rokovi za dostavu ponuda određuju se na način da se utvrdi točan datum i vrijeme do kojeg se ponude mogu pravodobno dostaviti. Ponuda ili dijelovi ponude dostavljeni nakon isteka roka za dostavu ponuda su zakašnjeli i naručitelj ih ne uzima u obzir.
(3) Rokovi u postupcima jednostavne nabave se računaju na način propisan člancima 57. i 58. ZJN 2016.

XII. ODLUKA O ODABIRU, SKLAPANJE, IZVRŠAVANJE I IZMJENE UGOVORA O JEDNOSTAVNOJ NABAVI ILI NARUDŽBENICE
Članak 29.
(1) Za odabir ponude dovoljna je jedna pristigla ponuda koja udovoljava svim traženim uvjetima nabave.
(2) Suglasnost na sklapanje ugovora vrijednosti jednake ili veće od 9.300,00 eura daje Upravno vijeće Javne ustanove „Sportski objekti Vukovar“. 
(3) Suglasnost na sklapanje ugovora vrijednosti jednake ili veće od 13.300,00 eura donosi Upravno vijeće Javne ustanove „Sportski objekti Vukovar“, uz suglasnost Osnivača. 
(4) Odluku o odabiru najpovoljnije ponude vrijednosti jednake ili veće od 15.000,00 eura donosi Upravno vijeće Javne ustanove „Sportski objekti Vukovar“, na osnovi rezultata pregleda i ocjene ponude, uz suglasnost Osnivača.  
(4) Rok za donošenje Odluke o odabiru najpovoljnije ponude iznosi 30 dana od dana proteka roka za dostavu ponuda.
(5) Naručitelj je obvezan Odluku o odabiru najpovoljnije ponude, zajedno s preslikom zapisnika o otvaranju, pregledu i ocjeni ponuda, bez odgode objaviti na EOJN RH modul jednostavna nabava.
(6) Odluka o odabiru postaje izvršna istekom dana slanja i/ili dana objave Odluke odabiru.

Članak 30.
(1) Ugovor o jednostavnoj nabavi ili okvirni sporazum ili narudžbenica se, nakon provedbe ograničenog prikupljanja ponuda ili javnog prikupljanja ponuda, sklapa s odabranim ponuditeljem u roku od 20 (dvadeset) dana od dana izvršnosti odluke o odabiru.
(2) S odabranim ponuditeljem sklapa se ugovor o jednostavnoj nabavi ili se izdaje narudžbenica, koji moraju biti u skladu s uvjetima i zahtjevima određenima u Pozivu na dostavu ponuda i s odabranom ponudom.
(3) Ugovor o jednostavnoj nabavi ili narudžbenicu potpisuje Ravnatelj ili osoba koju on ovlasti, nakon dobivanja suglasnosti iz Članka 29., stavaka 2 i 3.
(4) Ugovor o jednostavnoj nabavi ili narudžbenica moraju se izvršavati u skladu s uvjetima i zahtjevima iz Poziva na dostavu ponuda i odabranom ponudom.
(5) Naručitelj je obvezan kontrolirati izvršenje ugovora o jednostavnoj nabavi i izdanih narudžbenica.
(6) Na odgovornost ugovornih strana za ispunjenje obveza iz ugovora o jednostavnoj nabavi, uz odredbe ovoga Pravilnika, na odgovarajući način primjenjuju se odredbe zakona kojim se uređuju obvezni odnosi.
Članak 31.
(1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. ZJN 2016.
(2) Izmjene ugovora o jednostavnoj nabavi javni naručitelj obvezan je objaviti u registru ugovora u roku od 30 dana od dana izmjene ugovora.
(3) Neovisno o pravilima izmjene ugovora iz stavka 1. ovog članka, izmjena ugovora o jednostavnoj nabavi nije dopuštena ako bi rezultirala promjenom ugovorene cijene koja bi:
· za ugovor o jednostavnoj nabavi ili narudžbenicu kojoj je prethodio postupak predviđen za nabave vrijednosti jednake ili manje od 15.000,00 eura (članak 19. ovog Pravilnika), prešla vrijednost ugovora ili narudžbenice od 15.000 eura bez PDV-a,
· za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00, prešla vrijednost ugovora od 25.000,00 eura bez PDV-a, a postupak nije proveden javnom objavom u modulu jednostavne nabave EOJN RH,
· za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00, prešla vrijednost ugovora od 45.000,00 eura bez PDV-a, a postupak nije proveden javnom objavom u modulu jednostavne nabave EOJN RH,
· u svakom slučaju bila jednaka ili veća od praga za primjenu ZJN 2016, odnosno jednaka ili veća od 50.000,00 eura bez PDV-a za robe i usluge, te jednaka ili veća od 100.000,00 bez PDV-a za radove.

XIII. ARHIVIRANJE DOKUMENTACIJE JEDNOSTAVNE NABAVE
Članak 32.
(1) Dokumentacija jednostavne nabave čuva se četiri godine od dana sklapanja ugovora o jednostavnoj nabavi odnosno od izdavanja narudžbenice, osim ako nije osnovnim ugovorom o financiranju drugačije propisano (npr. ugovor o sufinanciranju iz EU fondova i sl.) ili nekim drugim provedbenim propisima.
XIV. OKVIRNI SPORAZUM
Članak 33.
(1) Naručitelj može, po prethodno provedenom postupku jednostavne nabave prema odredbama ovog Pravilnika, sklapati okvirne sporazume s jednim ili s više gospodarskih subjekata, svrha kojih je utvrditi uvjete pod kojima se sklapaju ugovori ili izdaju narudžbenice tijekom određenog razdoblja posebno u pogledu cijene i, prema potrebi, predviđenih količina.
(2) Procijenjena vrijednost nabave kod okvirnog sporazuma se temelji na maksimalnoj procijenjenoj vrijednosti bez PDV-a svih ugovora koji se predviđaju sklopiti na temelju okvirnog sporazuma tijekom njegova trajanja. 
(3) Okvirni sporazum iz stavka 1. ovoga članka Pravilnika može se sklopiti za predmete nabave čija je procijenjena vrijednost nabave manja od iznosa iz članka 2. ovog Pravilnika.
(4) Na postupak sklapanja okvirnog sporazuma i sklapanje ugovora na temelju okvirnog sporazuma na odgovarajući način se primjenjuju odredbe iz ZJN 2016 i to članci od 146. do 153. ZJN 2016.

XV. UVID U DOKUMENTACIJU POSTUPKA
Članak 34.
(1) Nakon dostave odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju dotičnog postupka putem EOJN HR, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, sve sukladno propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti.
(2) Na zahtjev ponuditelja za uvid iz stavka 1. ovoga članka koji se ostvaruje u prostorijama naručitelja, zaprimljen najkasnije dan prije isteka roka na prigovor, javni naručitelj obvezan je isti uvid omogućiti najkasnije idući radni dan do 16:00 sati.

XVI. PRAVNA ZAŠTITA
Članak 35.
(1) Ponuditelju koji je sudjelovao u postupku jednostavne nabave čija je procijenjena vrijednost nabave veća od 15.000,00 eura dopušteno je podnijeti prigovor ravnatelju u pisanom obliku:
· na Dokumentaciju o nabavi ili izmjenu dokumentacije o nabavi koja je u modulu jednostavna nabava u EOJN RH dostavljena gospodarskom subjektu ili je javno objavljena i
· na odluku o odabiru ili odluku o poništenju.
(2) Pravo na prigovor ima Ponuditelj koji, radi zaštite svojih prava ili pravnih interesa, smatra da mu je povrijeđeno pravo, obveza ili pravni interes. Prigovor se u slučajevima iz stavka 1. točke a) i b) izjavljuje u roku od 5 dana od primitka odluke o odabiru ili poništenju.
(3) Ponuditelj ima pravo podnijeti prigovor na sadržaj dokumentacije o nabavi ili sadržaj ispravka dokumentacije o nabavi samo ukoliko je najkasnije tijekom 5. dana od dana dostave ili javne objave dokumentacije o nabavi ili izmjene dokumentacije o nabavi upozorio naručitelja na konkretnu nezakonitost putem EOJN RH modul jednostavna nabava i ukoliko naručitelj predmetnu nezakonitost nije ispravio. U slučaju žurne situacije propisno opravdane od strane naručitelja rok u kojemu je Ponuditelj obvezan upozoriti naručitelja na konkretnu nezakonitost je najkasnije tijekom 3. dana od dana dostave ili javne objave dokumentacije o nabavi ili izmjene dokumentacije o nabavi.
(4) Odredbe o prigovoru se navode u Dokumentaciji o nabavi.
Članak 36.
(1) Prigovor se dostavlja naručitelju elektroničkim sredstvima komunikacije putem EOJN RH. Ukoliko u konkretnom postupku jednostavne nabave dostava prigovora putem EOJN RH nije omogućena, prigovor se dostavlja putem elektroničkim sredstvima komunikacije putem e-maila navedenog u Dokumentaciji o nabavi.
(2) Prigovor koji nije dostavljen sukladno stavku 1. Ovoga članka odbit će se.
(3) Podnositelj prigovora može odustati od prigovora sve do dostave odluke o prigovoru. Odustanak od prigovora ne može se opozvati.
Članak 37.
(1) Ravnatelj odlučuje o prigovoru u roku od 8 (osam) dana od dana podnošenja prigovora. Ravnatelj, u postupku po prigovoru, može:
· obustaviti postupak odlučivanja o prigovoru,
· odbiti prigovor,
· usvojiti prigovor.
(2) Ukoliko Ravnatelj usvoji prigovor, predmet se vraća na ponovno postupanje povjerenstvu za jednostavnu nabavu, pri čemu je povjerenstvo obvezno postupiti u skladu s usvojenim prigovorom.
(3) Rješenje o prigovoru mora biti obrazloženo. Rješenje o prigovoru dostavlja se sudionicima u postupku ograničenog prikupljanja ponuda ili javnom objavom u EOJN-u u postupku javnog prikupljanja ponuda.


XVII. REGISTAR UGOVORA, OKVIRNIH SPORAZUMA I IZDANIH NARUDŽBENICA
Članak 38.
(1) U registru ugovora o javnoj nabavi i okvirnih sporazuma Naručitelja (u daljnjem tekstu: Registar ugovora) evidentiraju se svi predmeti nabave čija je procijenjena vrijednost nabave jednaka ili veća od 5.000,00 eura, a koji su navedeni u Planu nabave Naručitelja.
(2) Registar ugovora i sve njegove kasnije promjene Naručitelj je obvezan objaviti u EOJN RH.
(3) U slučaju jednostavne nabave, ako Naručitelj predmet nabave nabavlja putem narudžbenica, u Registar ugovora unosi se ukupni iznos za taj predmet nabave, neovisno o broju narudžbenica izdanih tijekom godine. 
(4) Ako su za predmet jednostavne nabave, narudžbenice izdavane za više gospodarskih subjekata, u Registar ugovora unosi se ukupni iznos za taj predmet nabave za svakog pojedinog gospodarskog subjekta, neovisno o broju narudžbenica izdanih tijekom godine jednom gospodarskom subjektu. 
(5) Naručitelj je obvezan ažurirati Registar ugovora prema potrebi, a najmanje jedanput u šest mjeseci. 

XVII. ZAVRŠNE ODREDBE
Članak 39.
Ovaj Pravilnik stupa na snagu osmog dana nakon dana objave na oglasnoj ploči Naručitelja, a primjenjuje se od 01. rujna 2026. godine.
Članak 40.
Postupci jednostavne nabave započeti prije 01. rujna 2026. godine dovršit će se prema odredbama Pravilnika o jednostavnoj nabavi koji je vrijedio do 01. rujna 2026. godine.
Članak 41.
Početkom primjene ovog Pravilnika prestaje važiti Pravilnik o jednostavnoj nabavi KLASA: 007-02/23-01/2, URBROJ: 2196-1-15-01-23-1 od 20. lipnja 2023. godine.

Članak 42.
Nakon stupanja na snagu Pravilnik će se objaviti na web stranici Naručitelja.
 
KLASA: _______________
URBROJ: ______________
Vukovar, ____________. godine.


Ravnatelj
Javne ustanove „Sportski objekti Vukovar“
Ivan Szabo, prof.




Bilješka o stupanju na snagu:
Ovaj Pravilnik objavljen je na Oglasnoj ploči Javne ustanove „Sportski objekti Vukovar“ dana _______________. godine, a stupa na snagu dana _______________. godine.

